**С Т А Н О В И Щ Е**

от проф. дфн. Бойка Цигова, член на научно жури

в конкурс за заемане на академична длъжност “професор”

по професионално направление 2.1 Филология (Алтайска и корейска литература и култура), обявен в ДВ, бр. 5/17.01.2012 г.

За кандидата в конкурса доц. д-р Светла Къртева-Данчева

Доц. д-р Светла Къртева-Данчева е единствен кандидат в конкурса за заемане на академична длъжност „професор“ по алтайска и корейска литература и култура. В резултат на дългогодишната й преподавателска практика, тя се ползва с висок кредит на компетентност в университетското обучението по монголски, корейски и манджурски език, корейско и алтайско езикознание, теория и практика на превода и социолингвистика. В спектъра на нейните учебни дисциплини са също и лекционните курсове *Шаманизмът в Корея и Централна Ази*я, *Историята и културата на номадските държави в Централна Азия*, както и *Културно-историческите връзки между Източна и Централна Азия*, които тя провежда в бакалавърската и магистърска степен като опитен и висококвалифициран специалист в тези области на знанието. Тези свои качества доц. д-р Светла Къртева е доказала както с лекциите си в магистърската програма *Източноазиатски култури*, на която съм ръководител, така и по време на дългогодишната ни съвместната работа като колеги в катедрата *Езици и култури на Източна Азия,* част от която от 2000 г. до 2010 г. беше и специалност Кореистика.

За рецензиране по конкурсната процедура са посочени 44 публикации, които включват 1 монография, 29 статии и студии (на български и английски език), 1 речник, 3 учебни помагала (в съавторство), както и 10 превода от монголски и старомонголски на български език. Всяка от публикациите има свой теоретичен и/или приложен аспект в изследванията върху алтайската и корейската литератури и култури. Рецензентите несъмнено ще направят по-цялостен аналитичен разбор на приносите в монографията *Централноазиатски шамански мотиви в корейския му-сок.* От своя страна само ще отбележа, че този труд се отличава със собствен концептуален подход, неприлаган до сега в алтаистиката в защита на тезата относно етнокултурна и етногенетична близост между корейците и народите от Североизточна Азия. Въз основа на общирен и богат исторически и етно-културологичен материал авторката анализира редица страни на мирогледната, култова и обредна система, съпоставяйки конкретни прояви, атрибути и особености на шаманския култ при алтайските народи и корейците. С оригинални интерпретации по отделни проблеми, свързани с културата на алтайските народи и на корейците се открояват и статиите *Специфика на етнокултурните връзки на алтайските народи*; *Алтайски елементи в корейския шаманизъм*, *История и култура на номадските държави в Централна Азия*, както и *Номадските селища в раннофеодалните държави на Централна Азия*. Друг приносен аспект в изследванията на доц. Къртева се разкрива в статиите: *Графика, фонетика и лексикология на корейския език, Относно етимологията на корейското название pom - “пролет”, Lexical and Semantic Parities of the Signification of the terms “Autumn” and “Winter” in the Altaic languages, On the Origin of Some Shamanic Terms in the Altaic Languages, On Korean - Altaic Linguistics*, *Морфология на корейския език* и *On the Problem of the Connection between Korean and Altaic Languages.* Обединени в група, те представят своята авторка като иследовател, чийто интерес не се ограничава само с тясноспециализирани езиковедски проучвания, но и с умението да съчетава лингвистични и културологични подходи в съпоставителни разработки с по-широк обхват на изтоковедска проблематика. От гледна точка на приносните им качества, трудовете на доц. Къртева като цяло доказват за пореден път, че приложеният от нея модел на съпоставителен анализ, проведен възоснова на богат ресурс от археологически, исторически, фолклорни и лингвистични източници, е изключително продуктивен и успешен в науката за Изтока и че може да бъде полезен за бъдещите разработки на докторанти и млади изследователи не само от специалности като алтаистика и кореистика, но и от всяка друга изтоковедска специалност.

Дълъг е списъкът и на участията на доц. Светла Къртева в национални и международни научни форуми в България, Корея и Монголия. За периода от 1984 г. до 2011 г. тя има общо 25 доклада на конгреси, конференции, симпозиуми и международни семинари. Малко е странно, че в документацията липсват данни за доклада й *Някои културни връзки между Япония и Бохай (VIII–X в.)*, от Юбилейната конференция с международно участие *България–Япония–Светът*. Ако не като публикация, която е под печат (а списъкът съдържа такива заглавия), би следвало поне да се отбележи като участие в този престижен научен форум, проведен на 2-3 юни 2010 г. в СУ „Св. Климент Охридски“, по случай 20 години специалност Японистика…

Академичната активност на доц. Къртева се допълва и с участия в научни проекти на Корейската Фондация (Korea Foundation) – общо 15 (всяка година, от 1996 г. до 2010 г.), на Фондация Десан (Daesan) Р. Корея –2004, на Академията за Кореистични изследвания – 2011г. Освен с редица други разнообразни изяви за укрепване и развитие на специалността Кореистика в България и утвърждаване на нейния авторитета пред международната научна общност, доц. д-р Къртева се проявява и като отличен редактор, съставител и съ-съставител на множество научни сборници, книги с очерци и изследвания по Кореистика (14 отделни издания, само за периода от 2001 до 2010 г.). Сред тях е и поредицата *Студии по Кореистика*, в която бяха публикувани научни студии, статии и преводи на много колеги от Центъра за Източни езици и култури на СУ „Св. Климент Охридски“.

Убедена съм, че авторитетът, доверието и уважението, с които доц. д-р Светла Къртева се ползва в университетската колегия и сред студентите, се дължат на нейния опит в преподавателската работа, на отговорното й отношение към поетите административни ангажименти, както и на безспорната й интелигентност.

**Заключение:** **Богатата академична биография на доц. д-р Светла Къртева, научноизследователските й постижения и не на последно място нейните професионални и лични качества, ми дават основание да предложа на уважаемите членове на научното жури тя да бъде избрана за “професор” по професионално направление 2.1 Филология (Алтайска и корейска литература и култура).**

